El Departament de Sanitat reforça el control de les panderoles amb una segona onada de tractaments en tot el municipi
03 d’agost 2021

![Imagen sin texto alternativo.](/media/bwseiyxm/99-c1-mini-tratamiento-plagas-cucarachas-archivo.jpg)  
_Imatge d'arxiu dels tractaments de desinfecció duts a terme en estiu del 2020_  
  

El Departament de Sanitat de l'Ajuntament de Sagunt ha posat en marxa una segona onada de tractaments contra les panderoles amb l'empresa Lokímica en tot el clavegueram del municipi.

  

La decisió s'ha pres a causa dels diferents problemes trobats durant la primera onada, que es va desenvolupar a principis del segon trimestre de l'any, i que es trobava contemplada en la programació anual de control de plagues. Alguns dels contratemps que es van identificar van ser trapes d'embornal segellades que no es van poder tractar, unes altres on el material de les parets es trobava en mal estat i, a conseqüència d'això, s'havia després la pintura insecticida o també una avaria en un col·lector de d'aigües de la zona baixa de Port de Sagunt que va suposar la inundació del clavegueram, inhibint l'efecte de la pintura i fent emergir a les panderoles.

  

Així, esta segona onada de tractaments va començar a aplicar-se dilluns de la setmana passada des de l'avinguda Mediterrani de Port de Sagunt cap a l'interior del nucli urbà i s'anirà estenent per tots els carrers del municipi, d'est a oest, en les successives setmanes.

  

Actualment hi ha dues brigades treballant en sengles quadrants que van des del passeig marítim fins a l'altura dels carrers Palància, Montgó i Cap la Nao, aproximadament; i setmanalment s'aniran comunicant les noves zones on es realitzaran els tractaments perquè la ciutadania estiga degudament informada i realitzar d'esta manera una gestió més eficaç dels avisos, ja que només seran atesos aquells que es troben allunyats de les zones de tractament per a evitar la dispersió dels equips i garantir que l'onada es puga realitzar en el menor temps possible.

  

En este sentit el Departament de Sanitat recomana a la ciutadania avisar solament quan vegen les panderoles en la via pública, atés que els domicilis formen part de l'espai privat, on l'empresa de control de plagues no està autoritzada a actuar; fer-ho, així mateix, únicament quan s'observen diversos exemplars de panderoles en la via pública, ja que un o dos exemplars no suposen un problema de plagues; avisar només quan existisca el problema i no de manera preventiva, ja que ja existeix una programació preventiva anual posada en marxa per part del Departament de Sanitat i l'empresa de control de plagues.

  

Complementàriament als tractaments municipals, s'aconsella realitzar tractaments particulars en els domicilis, especialment quan estos disposen de clavegueram interior, cambres de sanejament, fugues i humitats en baixants i dobles sostres i/o garatges amb depòsits de pluvials i bomba de pressió.

  

D'altra banda, s'explica que existeix una espècie de panderola xicoteta que habitualment es cria en cuines i entorns on existeix greix i l'activitat del qual no està relacionada amb el clavegueram.

  

  

*   [](http://www.facebook.com/sharer.php?u=https://aytosagunto.es/va/actualitat/el-departament-de-sanitat-reforca-el-control-de-les-panderoles-amb-una-segona-onada-de-tractaments-en-tot-el-municipi/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-sanitat-reforca-el-control-de-les-panderoles-amb-una-segona-onada-de-tractaments-en-tot-el-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-sanitat-reforca-el-control-de-les-panderoles-amb-una-segona-onada-de-tractaments-en-tot-el-municipi/ "Linked In")
*   [](mailto:?body=https://aytosagunto.es/va/actualitat/el-departament-de-sanitat-reforca-el-control-de-les-panderoles-amb-una-segona-onada-de-tractaments-en-tot-el-municipi/)